মাঝ আকাশে পাখির ধাক্কা খেল ইন্ডিগোর বিমান

ওয়েব ডেস্ক: ফের মাঝ আকাশে বিপত্তি। এবার পাখির ধাক্কা লাগল নাগপুর থেকে কলকাতাগামী বিমানে (Nagpur to Kolkata Flight)। যার জেরে ক্ষতিগ্রস্ত বিমানের নাকের কিছুটা অংশ। মঙ্গলবার সকালে আচমকা এই বিপত্তির পর বিমানটিকে নাগপুর বিমানবন্দরে (Nagpur Airport) ফিরিয়ে নিয়ে যাওয়া হয়েছে। বিমানে ২৭২ জন যাত্রী ছিলেন। সকল যাত্রী নিরাপদ রয়েছেন বলে জানা গিয়েছে।

সূত্রের খবর, মঙ্গলবার সকাল ৭টা নাগাদ নাগপুর বিমানবন্দর থেকে কলকাতার উদ্দেশে উড়ে যায় বিমানটি। তবে ওড়ার কিছুক্ষণের মধ্যেই বিপত্তির মুখে পড়ে ইন্ডিগোর ৬ই ৮১২ বিমানটি। আচমকা পাখির ধাক্কা লেগে ক্ষতিগ্রস্থ হয় বিমানের নাকের কিছুটা অংশ। তারপরেই ২৭২ জন যাত্রীকে নিয়ে নাগপুর বিমানবন্দরে (Nagpur Airport) ফিরে আসার সিদ্ধান্ত নেন পাইলট। যার জেরে বড়সড় বিপর্যয় থেকে রক্ষা পেল ইন্ডিগো বিমানটি (Indigo Flight)। বিমানের সকল যাত্রী নিরাপদ রয়েছেন বলে জানা গিয়েছে।

আরও পড়ুন: আফগানিস্তানে ভয়াবহ ভূমিকম্প, সাহায্য পাঠাল ভারত

ইতিমধ্যেই বিমানটিকে পরীক্ষা নিরীক্ষা করার কাজ শুরু করেছেন আধিকারিকরা। নাগপুর এয়ারপোর্টের সিনিয়র এয়ারপোর্ট ডিরেক্টর আবিদ রুহি এক বিবৃতিতে জানিয়েছেন, দুর্ঘটনার কারণ খতিয়ে দেখা হচ্ছে। সংবাদসংস্থা এএনআই-কে তিনি জানিয়েছেন, নাগপুর-কলকাতা ৬ই ৮১২ ইন্ডিগো বিমানে পাখির ধাক্কা লেগেছে বলেই প্রাথমিকভাবে অনুমান করা হচ্ছে।

দেখুন অন্য খবর